
3D nyomtatott titán implantátum anyag felületkezelési technológiáinak fejlesztése

   Az irodalomkutatás során megvizsgáltam az implantátum anyagokkal szembeni
követelményeket és számba vettem az implantátumok 3D nyomtatással való gyárthatóságát. A
lehetséges felületmódosító technológiákat, mint esztergálás, polírozás, homokszórás, PVD
bevonatképzés, titán plazmaszórás, savmaratás, kettős savmaratás, CVD bevonatképzés,
anodizálás, SLA felületkezelés szintén áttekintettem.

   3D nyomtatott (Grade 23) gyártótechnológiával készült titán előgyártmányokból
készítettem esztergálással 3 darab 8,5 mm átmérőjű és 3 mm magas próbatestet. A
beazonosíthatóság érdekében gravírozással a hengerek palástján megjelöltem a próbatesteket,
majd azonos felületkezeléseknek vetettem alá őket. Először a próbatesteket felpolíroztam, hogy
egységes, hibáktól mentes kiindulási felületet kapjunk. Ezután a próbatestek egyharmadát
alumínium-oxiddal (Al2O3), másik egyharmadát zirkónium-dioxiddal (ZrO2) homokszórtam,
úgy, hogy egyharmad terület polírozott maradjon. Végül hidrogén-fluorid (HF) savba
mártottam a próbatesteket, így 6 féle különböző felületkezelés lett jelen a próbatestek felületén:
polírozott, polírozott és savmaratott, alumínium-oxiddal szórt, alumínium-oxiddal szórt és
savmaratott (SLA), zirkónium-dioxiddal szórt, illetve zirkónium-dioxiddal szórt és savmaratott
(SLA) felület. A próbatestek makrotopográfiáját optikai sztereomikroszkóppal, a
mikrotopográfiát pásztázó elektronmikroszkóppal vizsgáltam meg. Végül a felületi érdességet
konfokális mikroszkóppal mértem le.

   A kapott eredmények alapján a 3D nyomtatott próbatest alumínium-oxid szórás és HF
savmaratás után rendelkezett a legnagyobb felületi érdességgel. Ennél a felületkezelésnél a
próbatestek felületén az irodalomkutatás alapján kedvező mikro- és makro topográfia alakult ki
az osszeointegráció szempontjából. Várhatóan ez a gyártótechnológia és felületkezelés
kombináció lenne a legkedvezőbb egy implantátum számára.



